Foto's: Reuse-luislang kom tweede ná hy ystervark sluk | Maroela Media
Foto: Lake Eland Game Reserve/Facebook
'n Luislang, van amper 4 m lank, is dood nadat hy 'n groot ystervark ingesluk het op 'n natuurreservaat in KwaZulu-Natal.
Jennifer Fuller, hoofbestuurder van die Lake Eland-natuurreservaat naby Port Shepstone, het aan Maroela Media gesê vakansiegangers wat met hul bergfietse in die reservaat gery het, het verlede week op die dikgevrete slang afgekom. Die mense het foto's van die slang geneem en op Facebook gelaai.
'n Werknemer van die reservaat het drie dae later weer op die slang afgekom waar dit dood gelê het op 'n rotslys. Volgens Fuller is die slang oopgesny om te probeer bepaal waaraan dit dood is en is 'n ystervark van 13,8 kg in die slang se pens gevind. Fuller het gesê luislange bring dikwels hul vangs op wanneer hulle stres of gepla word en hulle vermoed dit is wat die slang se einde beteken het.
Volgens Fuller het daar talle ystervarkpenne in die slang se spysverteringskanaal vasgesit. Sy het gesê die reservaat sal die slang se vel hou.